copie van eenre remissien
voere henry de wolff
kaerle by der gratie goiden gecosen kooninck keyser altyt
vermeerder tsrycx, koininck van germanien van spaignien etc
eertshertoge van oisteryck hertoge van bourgoingnen van lotharingen
van brabant etc doen te wetene allen lieden yegewoirdige
ende toecomende dat wy ontfangen hebben die oitmoedige
supplicatie van henricke de wolf, inhoudende doe dat hy suppliant
zekeren tyt van jairen geleden ierstmale is geweest meyer
ende dair nae drosset inden dorpe van berlaer doen hubrecht
de plaines die heerlicheyt van berlaer besittende was
ter welcker tyt wylen andries vercammen is met vonnisse
vanden scepenen aldaer gecondemneert geweest henricken
clemens te betaelen groote sommen van penningen ende
want hy intter$$$ minne nyet en wilde betaelen soe
heeft die voirs. henrick den suppliant als officier
hem dairtoe gevende zynen salaris versocht gehadt
executie over den voirs. vercammen alsoo dat hy suppliant
ten lesten heeft moeten executie doen ende heeft
daer voer onder dander agfepant ende met heerlicker
executien vercocht zyn peerdt waeraf die voirs. vercammen
die zeer wonderlick ende vrempt was zeer qualicken
is te vreden geweest ende heeft den suppliant ende
den voirs. henricken clemmens daeromme dickwylen
ende menich werven gedreyght gehadt seggende
het sal noch eens een peerdt worden te diversen
stonden hebbende oick tegen den suppliant dairtoe gevueght
seggende ick sal u lyf hebben oft ghy het myne dwelck
hy suppliant huesschelick heeft verdragen biddende den voirs.
vercammen om goidswille om verdrach te hebben ende zyn
neeringe te mogen bliven doende inden voirs. dorpe
wesende een beckere ende taverne houdende inde herberge
geheeten den hert, dwelck die voirs. vercammen
nyet en heeft willen vergheven mair is alsoe
gebleven groote viantscap ende partysscap tegen
den suppliant dragende dat hy suppliant dicwylen is
geweest in vreesen van zynen lyve ende desen
achtervolgende is gebuert dat die voirs. vercammen
vele dagen lanck voer onse lieve vrouwen dach
van visitatien lestleden heeft sitten drincken met
noch meer andere persoenen inden voirs. dorpe
$$$ den eenen dach voere ende den anderen
dach nae, den suppliant wachtende ende inde
ooghen houdende ende hem naeloopende seggende als
voeren het dal noch eens een peerdt worden ick
sal u lyf hebben oft ghy tmyne tselve te $$$
doene gelyck te presumerende is op hope dat hy
daeraf nyet gestraft en soude worden want
zyn brueder doendertydt ende lange te voeen
dair meyer was ende noch is ende opten
voirs. onsen liever vrouwen dach tsavonts
tusschen zesse oft zeven uren die suppliant
sittende voer zijne selfs duere coutende met zynder huysvrouwe
hebbende nemen hem eenen cleynen hantstock aldair men
dagelycx achter huyse ende straten mede gaende is
dair egheenderande yser aen en was ende opten
voirs. vercammen noch nyemande anders drinckende is
aldaer gecomen die selve wylen andries vercammen
hebbende een lanck mes oft roede aen zyn zyde ende
comende byden suppliant heeft hy tselve lanck mes
terstont sonder woirden te sprekene uuytgetrocken
ende heeft naden suppliant geslagen ende hem deerlick
in zyn hoot gequetst ende gewondt dat tbloet hem
al heel over doogen schoot ende mit dien schoot hy
suppliant op meynende in zyn huys te gaene om zyn
lyf te salveren mair thecken vander deoren is toegeweest
dat hy egheen tyt en hadde om in huys te gaene ende
alsoe meynende mitten voirs. stocke die slagen te
schuttene heeft die voirs. vercammen hem zyne vorsten
vinger op den stock geclooft dat hem den selven stock
uuyter hant gevallen is geweest alsoe dat hy suppliant
om zyn lyf te salverene den voirs. andriesen aldair
onder tvoirs. vuytgetrocken lanck mes innegevaren
is ende heeft hem gegrepen mitten halse oft anders
soe hy best conste ende zyn tsamen ter eerden
gevallenn den suppliant hebbende uuyt eenen cleynen
opstekere dair hy dagelicx mede etende was want
hy anders egheen geweere by hem en hadde heeft den
voirs. andries int vallen oft liggen dairmede vanden
suppliant gecregen eenen steecke omtrent zyn borste
dairaf hy corts dair nae gestorven is naden welck
zyn terstont twee andere persoenen achter op de plaetse
vanden suppliant gecomen dair die voirs. andries mede
hadde sitten drincken dien dach ende diemen seight
dat mede opsedt gemaict hadden om den suppliant
doot te hulpen slaen ende hebbende aldaer des
suppliants huysvrouwe deerlick gequetst ende gewondt
ende dair nae is oick gecommen peeter vercammen
brueder vanden voirs. aflivigen selve meyer aldair
ende heeft binnen den huyse vanden suppliant zynen
haeffelicke goeden ontstucken geslagen ende oick
die gelasen veynsteren ende vele foertsen dair gedaen
boven recht ende sonder vonnisse ende nyet tegenstaende
dat tvoirs. feyt alsoe onnoeselycken gebuert is
in nootweere van zijnen lyve in maten boven verclaert
ende dwelck den suppliant zeer hertelicken leet is
ende hoewel hy hoept ende meyndt van rechtswegen
dairnae nyet mesdaen te hebbene nyetmin beducht
rigeur van justitie besundere gemerckt dat hy
omtrent xx oft xxv jaeren geleden heeft twee andere
ongevallen gehadt ende gecommitteert deen in
vlaenderen ende dandere in brabant dairaf hy heeft verworven
remissie soe heeft hy hem hier om geabsenteert ende en soude
hem nyet dorren houden binnen onsen lande van brabant
maer vuyten selven moeten bliven, soe verre onse gracie
ende genade hem hierop nyet verleent ende gedeylt en
worde alsoe hy seeght ons$$ omme die selve zeere
oitmoedelick biddende soe eest dat wy de saken
voirscreven overgemerckt denselven henricke de wolf
suppliant genegen wesende tot zynder bede ende supplicatien
ende willende hem in dit stuck gracie ende genade
prefereren voer strangheyt van justicien hebben inden
gevalle als boven vergeven quytgeschonden ende geremitteeert
vergeven schelden quyte ende remitteren uuyt zonderlinge
gracie mits desen onsen brieve tfeyt ende dootslach
boven verclaert mitgaders alle peyne ende bruecke
corporel ende criminele dair inne hy ter causen
van dien met datter aencleeft tegen ons ende justitie
mesdaen ende mesbruyct mach hebben, ende hebben
hem als te desen wedergestelt ende gerestitueert
stellen weder ende restitueren mits desen onsen
voirs. brieve tot zynder goede fame naeme ende geruchte
in onsen voirs. lande ende hertochdomme van brabant
ende allen anderen onsen landen ende heerlicheyden
ende tot zynen onverbuerden goeden indien hyrre eenige
heeft gelyck ende in alder manierten als hy was voere
de toecompste vanden feyte ende dootslage voirscreven
imponerende hier op silencie ende eeuwich zwygen onsen
procureur generael van brabant ende allen anderen
onsen rechteren justicieren ende officieren wie zy
zyn satisfactie ende beteringe eerst ende alvoren
gedaen der geinteresserde partye indien die noch
nyet gadaen en zyn ende eenige dairtoe dient civilick
aleenlick behoudelick oick dat die selve suppliant
gehouden sal wesen dvoirnoemde feyt ende dootslach tegen
ons civilick te beteren naer de gelegentheyt vanden
misdaet ende de faculteyt van zynen goede ende
oick dat die voirs. suppliant gehouden werdt te
reffonderen ende te betaelen de redelycke costen
van justitien indien datter eenige geschiet zyn
allet ter taxatien ende arbitraigie van onsen lieven
ende getrouwen cancellier ende luyden van onsen
raede in brabant die wy daertoe commiteren
by desen ontbieden daeromme ende bevelen den
selven onsen cancellier ende raide dat voere
hen geroepen die ghene die dairom behoiren
geroepen te zyne zy procederen wel ende dueghdelick
ter verificatie ende interinemente van desen
onsen tegenwoirdigen brieve nae huer forme ende
inhouden ende ter taxatien vander civile boeten
ende costen voirs. ende dat gedaen ende
de selve civile boete ende costen getaxeert ende betaelt
zynde in handen vanden ghenen van onsen ontfangers
oft anderen onsen officiers dient behooren sal die
welcke vanden voirs. civile boete gehouden sal wesen
rekeninge bewys ende reliqua te doene tot onse proffyte
metten anderen peningen van zynen ontfange zy onse
drossaet van brabant meyer van lovene amman
van bruessele schouteten van antwerpen ende
vanden bossche ende alle anderen onse ende der
smaelre heeren richteren justicieren officieren ende
ondersaten tegenwoirdich ende toecomende dien dat
aengaen oft aenroeren sal mogen huere stedehouderen
ende eenyegelick van hen besonderlic soe hem toebehooren
sal, doen laten ende gedoogen den voirn. henricke
de wolf suppliant van desen onsen iegenwoirdiger gracien
remissien ende perdoenen ende van alden inhouden van
desen inder voegen ende manieren voeren verhaelt
rustelick vredelick volcommelick ende eeuwelick
genyeten ende gebruycken sonder hem te doen
oft te laten geschien nu noch in toecommende tyden
eenich hinder stoot letsel oft moeyenisse aen lyve
noch aen goede ter contrarien in eeniger manieren
maer indien zyn lyf oft eenige van zyne voirs.
onverbuerden goeden soe voirs. is daeromme gevangen
gearresteert ofte becommert waren zy die stellen ende
setten oft doen stellen ende setten terstont ende
sonder vertreck tot geheele ende volcommen delivrancie
want ons alsoe gelieft ende ten eynde dat
dit goet vast ende gestadich blyve tot eeuwiger
dagen soe hebben wy onsen zegele hieraen doen
hangen behoudelick in anderen saken ons recht
ende eenen yegelicken tzyne in allen. gegeven
in onsen stadt van antwerpen inde maent van
septembri int jaer onss heeren duysent
vyfhondert twee ende twintich ende
van onsen rijcken te wetene vanden roimschen
ende van hongrien etc tvierde ende van spaignien
ende den anderen dzevenste. aldus gescreven
boven opte plycke byden keyser in zynen raede
ende geteekent l. du vli$$$ ende noch visa
gecollationeert tegen die originale
bezigeld briefve ende bevonden
concorderende meten selven behalven
die